Analistët: Kërcënimet e Iranit nuk rrezikojnë fillimin e një lufte në Gjirin Persik.
Kohët e fundit Irani kërcënoi se mund ta mbyllë Ngushticën e Hormuzit.
Kërcënimi i fundit nga Irani për mbylljen e Ngushticës së Hormuzit çoi në një përgjigje sfiduese nga Shtetet e Bashkuara dhe ngriti shqetësime për mundësinë e një lufte në Gjirin Persik dhe rritjen e çmimit të naftës. Por korrespondenti i Zërit të Amerikës në Londër Al Pessin njofton se analistët nuk presin që lufta e fjalëve të shkallëzohet në një konflikt ushtarak. Irani lëshoi raketa dhe kreu manovra ushtarake detare, mes retorikës së ashpër nga zyrtarët, të cilët paralajmëruan Shtetet e Bashkuara të mos e dërgonin një aeroplanmbajtëse në Gjirin Persik, një veprim ky rutinë nga Uashingtoni. Zyrtarët amerikanë e bënë të qartë se operacionet do të vazhdojnë në Gjirin Persik, që është një rrugëkalim ujor ndërkombëtar. Eksperti për Iranin Mark Fitzpatrick beson se kërcënimet e Iranit janë fallso. Irani po ashtu kërcënoi se do të mbyllë Ngushticën e Hormuzit, përmes së cilës kalon 20 për qind e naftës botërore. Në se kjo do të ndodhte, Shtetet e Bashkuara nuk do ta toleronin. Megjithatë, analisti Fitzpatrck thotë se retorika e ditëve të fundit nuk ka gjasa të çojë në luftë. Por ai thotë se në se Irani përparon drejt prodhimit të armës bërthamore, kjo mund t’i detyrojë Shtetet e Bashkuara dhe Izraelin të marrin veprime ushtarake. Zyrtarët iranianë thonë se programi bërthamor i vendit ka vetëm qëllime paqësore. Megjithatë, Irani duket se po e ndjen presionin e Perëndimit. Shtetet e Bashkuara dhe aleatët evropianë thonë se sanksionet ndërkombëtare po fillojnë ta dëmtojnë ekonominë iraniane, sepse ato përqëndrohen tek nafta. Por analisti Fitzpatrick thotë se retorika e Iranit ka edhe një ndikim praktik, pasi rritja e çmimit të naftës do t’i sjellë për momentin më shumë para Iranit. Analisti James Brazier i firmës së konsulencës IHS thotë se do të ishte diçka pa mend në se Perëndimi do t’i injoronte kërcënimet e Iranit. Ekspertët thonë se tensionet mes Shteteve të Bashkuara dhe Iranit do të vazhdojnë të ulen e ngrihen, derisa, ose Irani të prodhojë bombën, ose Perëndimi të gjejë një mënyrë për ta bindur Iranin t’i japë fund programit bërthamor.